钦定古今图书集成/明伦汇编/闺媛典/第344卷 > 韩娥
## 钦定古今图书集成/明伦汇编/闺媛典/第344卷 > 韩娥

按《四川总志》：“韩娥，四川盐运司副使韩新泽之孙，处
士韩成之女也。母王氏，生娥于至正乙酉。娥甫三岁，
失怙，七岁失恃，鞠于叔父韩立。遭元季之乱，岁丙申，
盗贼蜂起，劫夺货财，掳掠妇女。叔母杜氏度娥不能
自保，密谓娥曰：‘我夫妇老矣，汝年十二，必遭寇手，吾
不忍视汝受掠。吾制男子衣裳，汝可服之。寇知汝男’”
或可免。叔父又哭曰：“汝本故官之孙，吾鞠汝恤汝，愿
汝有家。不幸至此时也，命也，汝宜自裁。”娥受叔母教，
即易其服，总其角，旦日往拜叔母曰：“而今而后，或违
母训，有死无二。岂忍不念吾叔母言，甘受寇辱，求苟
活耶？”未几，果为寇掳。问娥姓名，娥曰：“我韩关保也。”遂
与负戈而往。后遇万户王起岩，见而怜之，以与千户
罗甲。甲，蜀之叙南人也，抚之如己子，与征云南，复归
叙南。娥在师旅中，与人和睦，或有与之嬉戏，即正色
曰：“韩关保不能闲戏，恐官长怪责，无益也。”每遇祁寒，
未尝怨咨，暑雨，未尝裸浴。至夜则和衣而卧，卧常后，
起常先。人问其故，曰：“恐家务不办尔。”自是甲有军旅
之事，事无大小，娥皆黾勉为之，无斯须惰容。甲矜其
勤慎，间与之酒，辞曰：“关保天性不能饮，饮辄病。”甲益
重之。娥尢，兢兢业业，惟恐有失，而违叔母训，出入军
中一十二年，人皆不能窥测。又善以父事甲，故甲信
而不疑。甲尝谓人曰：“我之关保，干蛊之子也，为之婚
娶，冀其成立。”娥不得已从命，而百计避之。妇诉其父
母，父母责娥夫妇不睦，娥犹隐忍，讳不言。一日，娥从
万户自叙南之成都计事。娥微行至城东，度缘桥物
色，得叔父母，已不识矣。娥具以实告，指额上刀伤痕，
仰天痛哭。叔父亦哀其艰苦，将以白金赎之。王万户
谓娥叔父曰：“是子罗甲之子，焉得为尔之女侄？”事闻，
有司召媪视之，媪曰：“室女也。”万户乃受白金还之。叔
父以娥归戍士马复宗，生男一人、女二人。娥夫妇继
没，而男女俱存。洪武奄有全蜀，王万户入京朝，授礼
部郎中，致仕还蜀，以闻于蜀邸，王召见，赐宝钞五锭
褒之。士君子多为诗文褒美刘生惟德曰：“韩娥少孤，
遭时多艰，受叔父母一言微服处军中一纪，人莫辨
其为女。譬之执玉驰马，马”骤而玉不玼；捧盈升车，车
摇而盈不溢。善于执捧故也。亦由洞洞属属之心，坚
似金石，故能保其身，归于马氏。娥有三善焉：智也，贞
也，孝也。《诗》云：“既明且哲，以保其身。”娥之谓也。